text: Miraklet kom alligevel ikke
  29 januar 2010 kl. 18.46
  Ulla Lauritzen fra Bovrup ved Aabenraa er blevet behandlet for lungekræft på overlæge Thomas Vogls klinik i Frankfurt.  Thomas Vogl erklærede, at hun var en mirakelpatient.
  Hun fik at vide, at kræftknuderne var døde efter en intensiv behandling med såkaldt regional kemoterapi.
  Ulla Lauritzen fortalte i TV SYD, at hun havde fået livet tilbage.
  Men det var ikke et mirakel. Den seneste undersøgelse på klinikken i Tyskland viser, at kræften stadig udvikler sig. Hun skal nu starte forfra med behandlingerne, som hun selv har betalt en formue for.
  Alvin Balle, Vejle fortalte i går en lignende historie. Han fik af Thomas Vogl besked på, at kræftcellerne ikke længere var aktive.
  Imidlertid viste en undersøgelse på kræftafdelingen i Vejle, at kræften spredte sig hurtigt i hans krop.
  
  Skarp kritik
  Thomas Vogls behandlingsmetoder bliver kritiseret af professor og overlæge på kræftafdelingen på Vejle Sygehus, Anders Jacobsen.
  - Vi ved, at Alvin Balle er blevet behandlet med en medicin, der er virkningsløs mod hans sygdom, nemlig tarmkræft. Det er en medicin, der ikke er blevet brugt herhjemme i 20 år, siger Anders Jacobsen.
  Anders Jacobsen mener, at hans kollega i Tyskland er ukvalificeret til at behandle syge mennesker.
  Ulla Lauritzen sidder tilbage med angsten for at dø. Hun vil nu søge at blive undersøgt på et dansk sygehus.
  - Hun er velkommen her i Vejle, siger Anders Jacobsen.
  Behandlingen på den tyske klinik løber op i flere hundrede tusind kroner, og det danske sundhedsvæsen giver ikke tilskud.
  Det var ikke muligt at få en kommentar fra Thomas Vogl i dag. Han afviste i går kritikken fra professoren i Vejle.
  